钦定古今图书集成/明伦汇编/官常典/第383卷 > 崔碣
## 钦定古今图书集成/明伦汇编/官常典/第383卷 > 崔碣

按《唐书崔元𬀩传》：“元𬀩六世孙碣，字东标，及进士第，
迁右拾遗。武宗方讨泽潞，碣建请纳刘稹降，忤旨，贬
邓城令，稍转商州刺史，擢河南尹、右散骑常侍，再为
河南尹。邑有大贾王可久，转货江湖间，值庞勋乱，尽
亡其赀，不得归。妻诣卜者杨干夫，咨在亡。干夫名善
数，而内悦妻色，且利其富，既占，阳惊曰：‘乃夫殆不还
矣’。”即阴以百金谋媒者，诿聘之，妻乃嫁，干夫遂为富
人。他年，徐州平，可久困甚，丐衣食归闾里，往见妻，干
夫大怒，诟逐之。妻诣吏自言干夫厚纳贿，可久反得
罪，再诉复坐诬。可久恨叹，遂失明。碣之来，可久陈冤，
碣得其情，即敕吏掩干夫，并前狱史下狱，悉发赇奸。
一日杀之，以妻还可久。时淫潦，狱决而霁，都民相语，
歌舞于道。徙陕虢观察使，军乱，贬怀州司马，卒。